Grigaliaus kalendorius

Grigaliaus kalendorius – visame Vakarų pasaulyje naudojamas kalendorius, patvirtintas popiežiaus Grigaliaus XIII nurodymu 1582 m., sukurtas Julijaus kalendoriaus pagrindu.Gregorian calendar. Britannica.com (tikrinta 2025-11-15). Grigaliaus kalendorius yra Saulės kalendorius, besiremiantis Žemės apsisukimo apie Saulę reguliarumu.

Lietuvoje Grigaliaus kalendorius įsigaliojo 1584 m. sausio 21 d., bet 1800 m. sausio 1 d. grįžta prie Julijaus kalendoriaus (išskyrus Užnemunę). Grigaliaus kalendorius vėl įvestas visoje Lietuvoje 1915 m. lapkričio 15 d., kuri tapo lapkričio 28 d.

 Kalendoriaus priėmimas 

Pirmą kartą pasiūlytas Neapolio daktaro Aloyzo Lilijaus, pradėtas naudoti nuo 1582 m. vasario 24 dienos popiežiaus Grigaliaus XIII nurodymu. Popiežiui kalendorių pasiūlė vokiečių astronomas Kristupas Klavijus. Reforma įvyko 1582 m. spalio 5 dieną. Ši diena buvo paskelbta spalio 15-ąja, kadangi buvo susikaupęs 10 dienų pavasario lygiadienio atsilikimas nuo tikrovės.

Ne visos šalys kalendorių pradėjo naudoti vienu metu. ATR, Ispanija ir Portugalija kalendorių priėmė iškart, gana greitai ir Prancūzija. Tačiau kadangi kalendorių paskelbė katalikų popiežius, protestantiškos šalys, tokios kaip Anglija, nepriėmė kalendoriaus iki pat XVIII a. (po 1752 m. rugsėjo 2 d. ėjo rugsėjo 14 d.). 1700 m. priėmė Vokietija, Nyderlandai, Danija. Stačiatikiškos valstybės priėmė kalendorių XX a. Rusijoje Grigaliaus kalendorius priimtas po 1917 m. Spalio revoliucijos. Dėl to Spalio revoliucija pagal Grigaliaus kalendorių vyko lapkričio pradžioje. Kinija kalendorių priėmė taip pat po Sinhai revoliucijos – 1911 m.

 Kai kurių valstybių perėjimas prie Grigaliaus kalendoriaus 

 1582 – Ispanija, Italija, Lenkija, Lietuvos Didžioji Kunigaikštystė, Liuksemburgas, Lotaringija, Nyderlandai, Prancūzija, Portugalija
 1583 – Austrija (dalis), Bavarija, Tirolis
 1584 – Austrija (likusi dalis), Silezija, Šiaurės Reinas-Vestfalija, Šveicarija
 1587 – Vengrija
 1610 – Prūsija
 1617 – Kuršas (nuo 1796 m. vėl Julijaus kalendorius)
 1700 – Grenlandija, Danija, Islandija, Norvegija, Vokietija (protestantiška dalis),
 1752 – Didžioji Britanija ir jos kolonijos
 1753 – Suomija, Švedija
 1872 – Japonija
 1911 – Kinija
 1912 – Albanija
 1916 – Bulgarija
 1917 – Rumunija
 1918 – Rusija (vasario 1 d. paskelbta vasario 14-ąja)
 1919 – Jugoslavija
 1924 – Graikija
 1927 – Turkija
 1928 – Egiptas

 Tikslumas 
Grigaliaus kalendorius sukurtas tam, kad išspręstų Julijaus kalendoriaus netikslumą. Šiame kalendoriuje metai yra vidutiniškai 11 min 14 s per ilgi.
Atogrąžiniai metai trunka maždaug 365,2424 dienas, o Julijaus kalendoriaus metai – vidutiniškai 365,25 dienos.
Grigaliaus kalendoriaus padarytas pataisymas – per 400 metų atsisakyti 3 keliamųjų metų. Taigi vidutiniškai metai trunka 365,2425 ir tik per 3300 metų atsiranda 1 dienos nukrypimas.
Grigaliaus kalendoriaus neatitikimas atogrąžiniams metams – 26 s.

Grigaliaus ir Julijaus kalendoriaus skirtumas (Julijaus kalendorius atsiliekantis):

 Nuo  Iki  Dienų skaičius 1582-10-15  1700-03-10  10 1700-03-11  1800-03-11  11 1800-03-12  1900-03-12  12 1900-03-13  2100-03-13  13

 Keliamieji metai 

Grigaliaus kalendoriuje keliamieji metai skaičiuojami taip: jei metai dalijasi iš 4 be liekanos, jie yra keliamieji. Tačiau paskutiniai amžiaus metai (dalijasi iš 100 be liekanos) nėra keliamieji, išskyrus jei jie dalijasi iš 400 be liekanos.

 Šaltiniai 

Kategorija:Kalendoriai